Απόφαση της Επιτροπής

της 2ας Μαΐου 2001

για τροποποίηση της απόφασης 2001/304/ΕΚ για τη σήμανση και χρήση ορισμένων ζωικών προϊόντων σε σχέση με την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο

[κοινοποιηθείσα υπό τον αριθμό Ε(2001) 1208]

(Κείμενο που παρουσιάζει ενδιαφέρον για τον ΕΟΧ)

(2001/345/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

την οδηγία 64/433/ΕΟΚ του Συμβουλίου, για τον καθορισμό των υγειονομικών όρων παραγωγής και διάθεσης στην αγορά νωπού κρέατος(4), όπως τροποποιήθηκε τελευταία από την οδηγία 95/23/ΕΚ(5), και ιδίως το άρθρο 6 παράγραφος 1 στοιχείο στ),

την οδηγία 77/99/ΕΟΚ του Συμβουλίου, για τα υγειονομικά προβλήματα στον τομέα της παραγωγής και της διάθεσης στην αγορά προϊόντων με βάση το κρέας και ορισμένων άλλων προϊόντων ζωικής προέλευσης(6), όπως τροποποιήθηκε τελευταία από την οδηγία 97/76/ΕΚ(7), και ιδίως το άρθρο 3 παράγραφος Α στοιχείο 7, δεύτερη περίπτωση,

Εκτιμώντας τα ακόλουθα:

(1) Ως επακόλουθο της εκδήλωσης εστιών αφθώδους πυρετού στο Ηνωμένο Βασίλειο, η Επιτροπή εξέδωσε την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο(8), όπως τροποποιήθηκε τελευταία από την απόφαση 2001/318/ΕΚ(9).

(2) Με τη απόφαση 2001/172/ΕΚ, απαγορεύεται, με εξαίρεση το κρέας που παράγεται από ζώα που έχουν σφαγεί προ της 1ης Φεβρουαρίου 2001, η αποστολή νωπού κρέατος από βοοειδή, αιγοπρόβατα, χοίρους και άλλα δίχηλα ζώα καταγωγής Μεγάλης Βρετανίας, καθώς και προϊόντων με βάση το κρέας που παράγονται από το κρέας αυτό, εκτός εάν υποβληθούν σε ορισμένη επεξεργασία.

(3) Ως εκ τούτου η Επιτροπή εξέδωσε την απόφαση 2001/304/ΕΚ(10) για τη σήμανση και χρήση ορισμένων ζωικών προϊόντων σε σχέση με την απόφαση 2001/172/ΕΚ, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο.

(4) Οι απαιτήσεις για την παραγωγή και τη θέση στην αγορά κιμάδων και παρασκευασμάτων κρέατος τάσσονται στην οδηγία 94/65/ΕΚ του Συμβουλίου(11).

(5) Είναι αναγκαίες ορισμένες δευτερεύουσες τροποποιήσεις χάριν σαφήνειας.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 2001/304/EΚ της Επιτροπής τροποποιείται ως εξής:

1. Στο στοιχείο 1, μεταξύ των λέξεων "και" και "υποβαλλόμενο σε μεταποίηση" παρεμβάλλεται η λέξη "κρέας".

2. Προστίθενται πέμπτο και έκτο στοιχείο ως ακολούθως: "5. Κατά παρέκκλιση του στοιχείου 1, νωπό κρέας καταγωγής εκτός Ηνωνμένου Βασιλείου και χειριζόμενο σύμφωνα με το άρθρο 2 παράγραφος 2 στοιχείο γ) της απόφασης 2001/172/ΕΚ, μπορεί να σημαίνεται με το υγειονομικό σήμα που προβλέπεται αντιστοίχως στο κεφάλαιο XI του παραρτήματος Ι της οδηγίας 64/433/ΕΟΚ και του κεφαλαίου III του παραρτήματος Ι της οδηγίας 91/495/ΕΟΚ και να αποστέλλεται από τη Μεγάλη Βρετανία σύμφωνα με τις διατάξεις του άρθρου 2 παράγραφος 3 της απόφασης 2001/172/ΕΚ.

6. Το νωπό κρέας των ανωτέρω στοιχείων 1 έως 5 περιλαμβάνει κιμάδες και παρασκευάσματα κρέατος σύμφωνα με την οδηγία 94/65/ΕΚ του Συμβουλίου, περί καθορισμού των υγειονομικών κανόνων για την παραγωγή και τη θέση στην αγορά κιμάδων και παρασκευασμάτων κρέατος."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 2 Μαΐου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ 121 της 29.7.1964, σ. 2012/64· οδηγία όπως ενημερώθηκε από την οδηγία 91/497/ΕΟΚ (ΕΕ L 268 της 24.9.1991, σ. 69).

(5) ΕΕ L 243 της 11.10.1995, σ. 7.

(6) ΕΕ L 26 της 31.1.1977, σ. 85· οδηγία όπως ενημερώθηκε από την οδηγία 92/5/ΕΟΚ (ΕΕ L 57 της 2.3.1992, σ. 1).

(7) ΕΕ L 10 της 16.1.1998, σ. 25.

(8) ΕΕ L 62 της 2.3.2001, σ. 22.

(9) ΕΕ L 109 της 19.4.2001, σ. 75.

(10) ΕΕ L 104 της 13.4.2001, σ. 6.

(11) ΕΕ L 368 της 31.12.1994, σ. 10.